Kommunernes Landsforening (KL) udgav i januar rapporten ’Kommunernes Teknologiske Fremtid, der i rosende vendinger fremhæver den kontroversielle datavirksomhed Cambridge Analytica og dennes effektive metoder:

»Ved at analysere deres brugere blandt andet via sociale medier, er Cambridge Analytica i stand til at indsamle information og viden – som for eksempel politiske standpunkter – meget mere præcist end ved en traditionel meningsmåling. Blandt andet gennem brug af adfærdsvidenskab, der hjælper med at ’nudge’ brugeren i en bestemt retning. Dette gælder både i den kommercielle verden, og i det amerikanske præsidentvalg, hvor Cambridge Analytica har stået for nogle af de mest effektive kampagner«, lyder det i rapporten og på en tilhørende hjemmeside med KL’s logo.

Britiske og amerikanske medier har de seneste dage afdækket, hvordan Cambridge Analytica har udnyttet Facebooks forretningsmodel til at høste data fra omkring 50 millioner formentlig uvidende brugere, og ved hjælp af adfærdspsykologiske modeller har udviklet og målrettet misinformation for at påvirke vælgerne til at stemme på Donald Trump i 2016.